**Mathias Lindström** (14. tammikuuta 1981 Houtskari) on entinen suomalainen jalkapalloilija.

Ura
---

Lindström aloitti jalkapallon Vasa IFK:ssa 5-vuotiaana. Hänen ollessa 16-vuotias Pargas Idrottsföreningin päävalmentajana toiminut Stefan Strömborg näki tämän potentiaalisena pelaajana ja nosti Lindströmin Kolmosessa pelanneeseen joukkueeseensa. Keskikentällä pelannut Lindström teki sarjadebyyttinsä samalla kaudella ja nousi lopulta paraislaisten avauskokoonpanoon. Hän oli tärkeässä roolissa PIF:n paluussa Kakkoseen kaudella 1999, pelaten 18 ottelussa ja ollen maalinteossa neljästi. Lindström kutsuttiin myös samana vuonna alle 18-vuotiaiden maajoukkueeseen. Kakkosessa Lindströmin paikaksi vakiintui puolustuksen keskusta ja ensimmäisellä kaudellaan kolmanneksi korkeimmalla sarjatasolla hän esiintyi avauskokoonpanossa 19 kertaa.

Vuonna 2001 Lindström siirtyi Veikkausliigassa pelanneen FC Inter Turun riveihin. Ensimmäisellä kaudellaan hänen asemansa vaihteli vielä avauskokoonpanon ja vaihtopelaajan välillä, mutta seuraavalla kaudella Lindström vakiinnutti paikkansa turkulaisten keskuspuolustuksessa. FC Interissä hän nousi myös alle 21-vuotiaiden maajoukkueeseen ja vakuuttavilla esityksillään Lindström palkittiin nuorten maajoukkueen parhaana pelaajana vuonna 2002. Talvella 2004 hän kävi englantilaisjoukkue Swindon Town FC:n testissä.

Kaudeksi 2005 Lindström siirtyi AC Allianssiin. Loppukauden hän pelasi lainasopimuksella norjalaisessa Fredrikstad FK:ssa. Vuodeksi 2006 Lindström liittyi toisen Allianssi-pelaajan, Juska Savolaisen kanssa Tampere Unitediin. Heti ensimmäisenä kautenaan hän oli mukana voittamassa Suomen mestaruutta, loukkaantumisten tosin rajoittaen hänen sarjaesiintymisensä kolmeentoista otteluun. Palattuaan loukkaantumisesta Lindström pelasi myös kaksi ottelua lainalla FC Hämeenlinnassa. Kaudella 2007 Lindström ja TamU voittivat tuplamestaruuden toisellä perättäisellä Suomen mestaruudella sekä Suomen Cupin voitolla.

Syyskuussa kesken kauden 2009 Lindström siirtyi Helsingin Jalkapalloklubiin. Hän pelasi kauden lopusta viidessä ottelussa, voittaen kolmannen mestaruutensa. Siirtonsa jälkeen hän oli yksi joukkueen tärkeimmistä pelaajista rauhallisuutensa ja varmuutensa ansiosta. Keväällä 2010 Lindström koki pahan loukkaantumisen, joka esti pelaamisen käytännössä koko kaudella. Hän ehti kuitenkin kuntoutua pelaamaan kauden viimeisiin otteluihin ja pääsi juhlistamaan seuran voittamaa mestaruutta. Syksyllä 2013 hänestä tuli eniten Veikkausliiga-mestaruuksia voittanut pelaaja seitsemällä mestaruudellaan.

Pelaajauransa ohella Lindström on opiskellut kauppatieteiden kandidaatiksi Åbo Akademissa.

Saavutukset
-----------

* Suomen mestaruus 2006, 2007, 2009, 2010, 2011, 2012, 2013
* Suomen Cupin voitto 2007, 2011
* Liigacupin voitto 2005, 2009

Palkinnot
---------

* Nuorten maajoukkueen paras pelaaja 2002
* Varsinais-Suomen vuoden jalkapalloilija 2002
* Veikkausliigan vuoden puolustaja 2011
* Veikkausliigan tähdistöjoukkue 2007, 2011, 2012

Lähteet
-------

1. ↑  Anckar, Pontus: Stoppar alla bollar (PDF) *ÅboUnderrättelser.fi*.  23.11.2002.  Arkistoitu 12.12.2013. Viitattu 5.12.2013. (ruotsiksi)
2. ↑  Lindström näytillä Swindonissa *Veikkausliiga.com*.  20.1.2004. Viitattu 5.12.2013.
3. ↑  Mathias Lindström Allianssiin *TS.fi*.  22.11.2004. Viitattu 5.12.2013.
4. ↑  Lindström Allianssista Norjaan *Yle.fi*.  1.9.2005. Viitattu 5.12.2013.
5. ↑  Toppari Mathias Lindström TamUn riveihin *Kaleva.fi*.  9.1.2006. Viitattu 5.12.2013.
6. ↑  Mathias Lindström teki vahvan paluun *Veikkausliiga.com*.  25.7.2006. Viitattu 5.12.2013.
7. ↑  Jussi Kujala siirtyy TPS:n, Mathias Lindström HJK:n riveihin  1.9.2009. Tampere United. Viitattu 1.9.2009. [vanhentunut linkki]


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |